लुम्विनीइ स्वक्वःगु संघ प्रवेश ज्याझ्वः व निक्वःगु प्रवज्या सम्वर | नेवा: अनलाइन न्युज\nलुम्विनीइ स्वक्वःगु संघ प्रवेश ज्याझ्वः व निक्वःगु प्रवज्या सम्वर\nनेवा: अनलाइन न्युज – ललेन्द्र शाक्य | २०७८ फाल्गुण २९, आइतबार १३:४७:१७\nवंगु बिहिवाः नेपाल बज्रयान महाविहार लुम्विनीइ निक्वःगु प्रवज्या सम्वर व स्वक्वःगुु संघ प्रवेश ज्याझ्वः जूगु दु । उगु ज्याझ्वलय् १६ म्ह मिसापिन्त प्रवज्या सम्वर याःगु खःसा ८ म्ह मिजंपिन्त स्वक्वःगु संघ प्रवेश याकूगु खः ।\nथुकथंया ज्याझ्वः न्ह्याकेत बुधवाः लुम्विनीइ ग्वयदां तयेगु ज्या व अधिवासन (दुसो) यायेगु ज्या जूगु खः । थुकथं प्रवज्या सम्वरया ज्याझ्वःया झ्वलय् गुरुमांजुपाखें मिसापिन्त सँ चाका बिज्याःगु खःसा महाविहारया चक्रेश्वर प्रा.डा. नरेशमान बज्राचार्यजुपाखें बज्रयानी पुजाविधिकथं प्रवज्या सम्वरया थीथी ज्याझ्वः याना बिज्याःगु खः । वसपोलं न्हूपिं गुरुमांजुपिनिगु नां तकं छुना बिज्याःगु खः ।\nप्रवज्या सम्वर याना बिज्याःपिं गुरुमांजुपिं सरला बज्राचार्य, उर्मिला ताम्राकार लगायतपिन्सं नं थःथःगु् नुगः खँ तयाबिज्यागु खः । उगु ज्याझ्वलय् न्हूपिं संघ प्रवेश जुया बिज्याःपिं संघयात नं सुचारु रुपं न्ह्याकेया नितिं चन्दा नं बिया बिज्याःगु खः ।\nसंघ प्रवेश जुया बिज्याःपिं तीर्थराज शाक्य, प्रविण बज्राचार्यजुपिन्सं नं संघ प्रवेशयात कःघाना थःगु अनुभवया खँ तयाबिज्याःगु खः । उगु ज्याझ्वः राज गुरुजु मञ्जुश्री रत्न बज्राचार्यजुं न्ह्याका बिज्याःगु खः ।\nथुकथं हे शुक्रवाः भैरहवाया पुष्प कीर्ति बुद्ध विहार व लुम्विनी बौद्ध विश्वविद्यालयस भिक्षाघाटन यायेगु ज्या नं जूगु खः । भैरहवाय् कविन्द्रमुनि बज्राचार्य, भैरहवाया शरण, व प्रा.डा. नरेशमान बज्राचार्यपाखें पुष्प कीर्ति बुद्ध विहारया विषययात कःघाना थःगु खँ तयाबिज्याःगु खः । थुुगु पुष्प कीर्ति बुद्ध विहार नेपाल बज्रयान महाविहारयात लःल्हाना तयेधुंकूगु दु । आः थुगु् विहार नेवाः शैलीं दयेकीगु नं जूगु दु ।\nथुकथं हे लुम्विनी विश्व विद्यालयया उपकुलपति हृदयरत्न बज्राचार्यजु व प्रा.डा. नरेशमान बज्राचार्यजुपाखें नं बुद्धधर्मया दर्शण पक्षया लिसें विश्वविद्यालयया बारे खँ कना बिज्याःगु खः ।